20 የመድሐኒት አምራችና አስመጪ ድርጅቶች ክስ ሊመሰረትባቸው ነው
መንግስት ያደረገውን የውጭ የምንዛሬ ዋጋ ተመን ማሻሻያ ተከትሎ የተከሰተውን የዋጋ ንረት ለመቆጣጠር በተካሄደው ክትትል 20 የሚሆኑ የመድሐኒት አምራችና አስመጪ ድርጅቶች ላይ የተደረገው ምርመራ ተጠናቆ ክስ ሊመሰርት መሆኑን  አስታወቀ፡፡የባለስልጠኑ የኮሚዩኒኬሽን ጉዳዮች ዳይሬክቶሬት ዳይሬክተር አቶ እንዳልካቸው ጸጋዬ ከዋልታ ጋር ባደረጉት ቆይታ እንደገለጹት ከ45 በላይ በሚሆኑ የመድሐኒት አምራቾችና አስመጪዎች ላይ በተደረገው ምርመራ 20 ያህሉ ከ3-100 በመቶ ያህል የዋጋ ጭማሪ ማድረጋቸውን ተረጋግጧል፡፡በሰውና ሰነድ በተደረገው ምርመራ የተጠናቀቀ ሲሆን፣ በቀጣይም ከገቢዎችና ጉምሩክ ዓመታዊ የሽያጭ መጠን ተገልጾ ከታወቀ በኃላ ክስ እንደሚመሰረትና ድርጅቶቹ እንደየጥፋታቸው ከዓመታዊ ሽያጫቸው ከ5-10 በመቶ የገንዘብ ቅጣት እንዲሁም የንግድ ፈቃድ ከማገድ አስከ መሰረዝ የሚደርስ ቅጣት እንደሚጠብቃቸው አቶ እንዳልካቸው አክለው ገልጸዋል፡፡የምንዛሬ ተመን ማሻሻያውን ምክንያት በማድረግ በፍጆታ እቃዎች፣ በግብርና ምርቶች፣ የወተት አስመጭዎችና አምራቾች፣ የቢራ ፋብሪካዎች፣ ብረታብረትና የግንባታ ዕቃዎች ላይም የዋጋ ጭማሪ መታየቱን አቶ አንዳልካቸው ገልፀው፣ ጭማሪው ምክንያታዊ ባለመሆኑ ባለስልጣኑ በህገ ወጥ ነጋዴዎች ላይ እየወሰደ ያለውን ምርመራና እርምጃ አጠናክሮ እንደሚቀጥልበትም አስታውቀዋል።አሁን ላይ የሰብል ምርት ዋጋ አምና በተመሳሳይ ወቅት ከነበረው ዋጋ ጋር ተቀራራቢ እንደሆነና በቀጣይ የመኸር ምርት ወደ ገበያ ሲገባ ዋጋው ይበልጥ ሊቀንስ እንደሚችል አቶ እንዳልካቸው ጠቁመዋል፡፡የማህበራዊ ኃላፊነታቸውን በመዘንጋት አግባብነት የሌለው የዋጋ ጭማሪ ያደረጉ፣ ምርት የገደቡ፣ ያከማቹ፣ ድርጅቶች ዝርዝር ለሕብረተሰቡ ይፋ እንደሚደረጉና በተቃራኒው ደግሞ በሕጋዊ የንግድ ሂደቱን ለተከተሉ ድርጅቶች የምስጋናና እውቅና ሰርቴፊኬት እንደሚሰጣቸው ዳይሬክተሩ ተናግረዋል፡፡ህብረተሰቡ ፍትሐዊ የንግድ ስርዓቱን የሚያውኩ ሕገወጥ ነጋዴዎችን በአቅራቢያው ለሚገኙ የፖሊስ አባላት ወይም በነፃ ስልክ መስመር 8478 በመደወል ጥቆማ ቢያደርሱ ባለስልጣኑ ጉዳዩን ለመቀበልና ለመመርመር ዝግጁ መሆኑን አስታውቀዋል፡፡ሃገሪቱ ከውጭ የምታስገባቸው የካፒታል ዕቃዎች እየጨመሩ በመምጣታቸው የውጭ ንግዱን ለማነቃቃት፣ የአገር ውስጥ ቁጠባን ለማበረታታት ፣ የውጭ ንግዱንና ኢንቨስትመንትን ለመሳብ መንግስት ከጥቅምት 1፣ 2010 ዓ.ም. ጀምሮ የውጭ የምንዛሬ ዋጋ ተመን ማሻሻያ ማድረጉን ይታወሳል፡፡